Z A P I S N I K
sa 6. sjednice Vijeća Mjesnog odbora „Mimara“
održane 15. studenog 2021. godine
u prostorijama MO „Mimara“, Vodnikova 15, s početkom u 17,00 sati


Prisutni članovi Vijeća Mjesnog odbora „Mimara“: Iva Špoljar Šarić, Lina Budak, Ana Podnar, Nada Jagetić i Boris-Neven Beker. 

Predsjednica Vijeća MO Mimara pozdravlja prisutne i konstatira da su na sjednici prisutni svi članovi Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednica Vijeća MO Mimara otvara raspravu o zapisniku s 5. sjednice Vijeća MO Mimara. Kako primjedbi na zapisnik nije bilo, Vijeće jednoglasno prihvaća zapisnik s 5. sjednice Vijeća MO Mimara održane 20. listopada 2021. godine.

Predlaže se sljedeći:


DNEVNI RED

1. Prijedlog Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2022. godini – mišljenje, traži se
1. Prijedlog Programa građenja komunalne infrastrukture na području Grada Zagreba u 2022. godini – mišljenje, traži se
1. Prijedlog Programa asfaltiranja nerazvrstanih cesta I. reda  na području Grada Zagreba u 2022. godini – mišljenje, traži se
1. Prijedlog Odluke o izradi izmjena i dopuna Detaljnog plana uređenja Ilica – Preobraženska – Preradovićev trg – Varšavska – Gundulićeva - Mišljenje, traži se
1. Prijedlog Odluke o izradi izmjena i dopuna Urbanističkog plana uređenja Savska Opatovina - mišljenje, traži se
1. Prijedlog Odluke o izradi Urbanističkog plana uređenja Groblje Donji Dragonožec - mišljenje, traži se
1. Prijedlog Odluke o donošenju Urbanističkog plana uređenja Groblje Granešina - mišljenje, traži se
1. Upiti građana 
1. Razno


1. Članovi Vijeća MO Mimara raspravljaju o prijedlogu Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2022. godini te daju pozitivno mišljenje o navedenom prijedlogu.

2. Članovi Vijeća MO Mimara raspravljaju o prijedlogu Programa građenja komunalne infrastrukture na području Grada Zagreba u 2022. godini te daju pozitivno mišljenje o navedenom prijedlogu.
3. Članovi Vijeća MO Mimara raspravljaju o prijedlogu Programa asfaltiranja nerazvrstanih cesta I. reda  na području Grada Zagreba u 2022. godini te daju pozitivno mišljenje o navedenom prijedlogu.
4. Članovi Vijeća MO Mimara raspravljaju o prijedlogu Odluke o izradi izmjena i dopuna Detaljnog plana uređenja Ilica – Preobraženska – Preradovićev trg – Varšavska – Gundulićeva, zaključuju da je ovakav prijedlog izmjene odluke već predlagan i da u ovom novom nema nikakve sadržajne promjene u odnosu na prošlu odluku te daju negativno mišljenje o istome.
5. Članovi Vijeća MO Mimara raspravljaju o prijedlogu Odluke o izradi izmjena i dopuna Urbanističkog plana uređenja Savska Opatovina, zaključuju da je prijedlog problematičan te daju negativno mišljenje o istome.
6. Članovi Vijeća MO Mimara raspravljaju o prijedlogu Odluke o izradi Urbanističkog plana uređenja Groblje Donji Dragonožec te daju pozitivno mišljenje o navedenom prijedlogu. 
7. Članovi Vijeća MO Mimara raspravljaju o prijedlogu Odluke o donošenju Urbanističkog plana uređenja Groblje Granešina te daju pozitivno mišljenje o navedenom prijedlogu.
8. Članovi Vijeća MO Mimara raspravljaju o zaprimljenim upitima građana. 
· Članovi Vijeća MO Mimara su obavješteni o upitu stanarke LJ.M. vezano za stajalište autobusa u Jukićevoj ulici. Predsjednica Vijeća je o istome obavijestila predsjednika Vijeća Gradske četvrti i isti je obećao da će izvidjeti situaciju i ispitati mogućnosti premještanja iste. Članovi Vijeća MO Mimara su odlučili da se od stanarke LJ.M. zatraže dodatne informacije: o kojoj je autobusnoj liniji riječ i koliko često se autobusi zaustavljaju. 
9. U nastavku pod Razno se raspravljalo o aktualnostima na području MO Mimara. Zamjenica predsjednice Vijeća je obavijestila članove o održanom sastanku 4. koordinacije predsjednika Vijeća Gradske četvrti i predsjednika Vijeća mjesnih odbora. 
· Predsjednica Vijeća MO Mimara obavijestila je članove Vijeća MO Mimara da će se od 16. studenog 2021. godine, sukladno Odluci o uvođenju posebne sigurnosne mjere obveznog testiranja dužnosnika, državnih službenika i namještenika, službenika i namještenika u javnim službama, službenika i namještenika u lokalnoj i područnoj (regionalnoj) samoupravi te zaposlenika trgovačkih društava i ustanova od 12.11.2021., na sjednice Vijeća MO Mimara morati doći s EU digitalnom COVID potvrdom ili predočenjem drugog odgovarajućeg dokaza o cijepljenju, preboljenju odnosno testiranju. 
 
· Također se raspravljalo o skorašnjem Adventu u Zagrebu koji će ove godine trajati od 27.11.2021. do 7.1.2022. u sklopu kojeg se planira ukrasiti i Trg Mažuranića. Članovi Vijeća MO Mimara pozdravljaju uključivanje ovog trga u Advent, no mole gradske službe da ih o takvim planovima unaprijed obavijeste kako bi mogli odgovoriti na upite građana. 
U nastavku članovi ističu sljedeće prioritetne aktivnosti:
· Rješavanje problema trešnje tramvajske pruge u Mihanovićevoj i Vodnikovoj ulici te na križanju Savske i Vodnikove ulice.

· Vezano za obavezu mjesnog odbora da obavještava svoje sugrađane, članovi Vijeća MO Mimara predlažu uspostavu sustava predstavnika stanara i njihovih e-mail kontakata (na nivou Grada ili barem gradske četvrti) kako bi se omogućilo sustavno obavještavanje građana putem predstavnika stanara, pogotovo u slučaju mogućih prirodnih katastrofa i poslova civilne zaštite.

· Problem prečeste zamjene cvijeća na Trgu RH oko HNK-a - članovi Vijeća MO Mimara pitaju gradsku četvrt Donji grad smiju li kontaktirati Zrinjevac i tražiti Plan uređenja cvijetnjaka i travnjaka na Trgu RH i Mimare. Napominju kako bi bilo korisno kontaktirati Botanički vrt (PMF) i po mogućnosti uspostaviti s njima suradnju oko sadnje viška biljaka koje oni prodaju po vrlo niskim cijenama. Isto tako, bilo bi dobro uspostaviti kontakt s Arhitektonskim fakultetom i predložiti suradnju u vezi krajobraznog uređenja parkova.  

· Ukidanje naplate ulaza u Botanički vrt budući da uvedenu naplatu ulaza smatramo antistanarskom mjerom.

· Izvršenje aktivnosti vezanih za prostorije MO Mimara:
· spuštanje ploče na ulazu u haustor zgrade (na Vodnikovoj ulici) koja je postavljena previsoko kako bi bila vidljivija
· postavljanje oglasne ploče za MO Mimara u Vodnikovoj ulici
· postavljanje sandučića za primanje pošte na ulazu u prostor
· postavljanje komarnika na prozore kako bi se spriječio ulazak mačaka kroz rešetke i spriječio problem komaraca - članovi Vijeća MO Mimara mole Područnu službu da im se ugrade komarnici na prozore i vrata, ili samo na prozore ili ako to nije moguće, mogu li sami pokriti trošak ugradnje istih. 


Kako više nije bilo pitanja ni komentara, članovi Vijeća MO Mimara dogovaraju termin sjedeće sjednice u srijedu, 15. prosinca 2021. u 18.00 sati. 


Zapisnik vodila: Iva Špoljar Šarić



Predsjednica Vijeća
Mjesnog odbora „Mimara“

Iva Špoljar Šarić, v.r.

